**Marek Židlický** (s. 3. helmikuuta 1977 Most, Tšekkoslovakia) on tšekkiläinen entinen ammattilaisjääkiekkoilija, pelipaikaltaan puolustaja. Židlický on taitava kiekollinen puolustaja, joka saa paljon vastuuta ylivoimapelissä. Pienehköstä koostaan huolimatta hän taitaa myös fyysisen pelin.

Pelaajauransa jälkeen Židlický on toiminut apuvalmentajana Tšekin juniorimaajoukkueissa.

Ura
---

### HC Kladno

Židlický pelasi ensimmäiset jääkiekko-ottelunsa aikuisten tasolla kaudella 1994–1995 Extraliga-seura HC Kladnossa. Hän edusti Kladnoa kauden aikana 30:ssä Extraligan runkosarjaottelussa, joissa hän teki neljä tehopistettä, kaksi maalia ja kaksi syöttöpistettä, ja 11:ssä pudotuspeliottelussa, joissa hän teki kaksi tehopistettä, maalin ja syöttöpisteen. Hän pelasi Kladnossa vielä neljä seuraavaa kautta ennen siirtymistä Helsingin IFK:hon Suomen jääkiekon pääsarjaan SM-liigaan kesällä 1999.

Židlický ylitti Kladno-vuosinaan kahdesti 20:n runkosarjapisteen rajan, kaudella 1996–1997, jolla hänelle kertyi 49:ssä ottelussa yhteensä 21 tehopistettä, viisi maalia ja 16 syöttöpistettä, ja kaudella 1998–1999, jolla hän teki 50:ssä ottelussa 22 tehopistettä, kymmenen maalia ja 12 syöttöpistettä, ollen seuransa eniten pisteitä tehnyt puolustaja.

### HIFK

Pelatessaan HIFK:ssa Židlický oli koko liigan johtavia puolustajia. Hän voitti kolmesti SM-liigan puolustajien pistepörssin, kausilla 2000–2001, 2001–2002 (HPK-puolustaja Marko Tuulola teki tuolla kaudella yhtä monta pistettä) ja 2002–2003, ja oli kaudella 2001–2002 myös seuransa paras pistemies tehtyään 56:ssa runkosarjaottelussa 40 tehopistettä, 11 maalia ja 29 syöttöpistettä. Eniten pisteitä HIFK-vuosinaan Židlický teki kaudella 2002–2003, jolla hän teki 54:ssä runkosarjaottelussa kymmenen maalia ja 37 syöttöpistettä, yhteensä 47 tehopistettä. Hän teki tuolla kaudella yhtä monta pistettä kuin seuran sisäisen pistepörssin voittanut, enemmän maaleja tehnyt Timo Pärssinen.

Židlický palasi SM-liigaan vielä kaudeksi 2004–2005, kun NHL:ssä oli työsulku. Hän oli tuollakin kaudella HIFK:n eniten pisteitä tehnyt puolustaja tehtyään 49:ssä runkosarjaottelussa 31 tehopistettä, 11 maalia ja 20 syöttöpistettä.

### NHL

Židlický sai NHL-varauksen kesällä 2001, jolloin New York Rangers varasi hänet numerolla 176 NHL:n varaustilaisuuden kuudennella kierroksella. Joulukuussa 2002 hänen pelaajaoikeutensa siirtyivät Nashville Predatorsille pelaajakaupassa, jossa Predatorsiin siirtyivät lisäksi hyökkääjä Rem Murray ja puolustaja Tomáš Klouček, ja jossa Rangersiin siirtyi maalivahti Mike Dunham. Hän teki Predatorsin kanssa sopimuksen kesällä 2003 ja teki NHL-debyyttinsä 9. lokakuuta samana vuonna ottelussa, jossa Nashville kohtasi Mighty Ducks of Anaheimin. Židlický pelasi ensimmäisellä NHL-kaudellaan, kaudella 2003–2004, lopulta täydet 82 runkosarjaottelua, ja oli 53:lla tehopisteellään (14 maalia ja 39 syöttöpistettä) joukkueensa eniten ja NHL:n viidenneksi eniten pisteitä tehnyt puolustaja. Predators selviytyi keväällä 2004 ensimmäistä kertaa historiassaan NHL:n pudotuspeleihin, joissa Židlický ei pystynyt kuitenkaan pelaamaan kuin yhdessä ottelussa saatuaan ensimmäisessä pudotuspeliottelussa aivotärähdyksen.

NHL:n työsulun päätyttyä Židlický jatkoi Predatorsissa kolme kautta. Näistä yhdellä, kaudella 2007–2008, hän oli joukkueensa eniten pisteitä tehnyt puolustaja tehtyään 43 tehopistettä, viisi maalia ja 38 syöttöpistettä, 79:ssä runkosarjaottelussa. Kaudella 2005–2006 hän oli joukkueensa toiseksi eniten pisteitä tehnyt puolustaja Kimmo Timosen jälkeen. Yhden pisteen enemmän tehnyt Timonen oli kuitenkin pelannut 13 ottelua enemmän kuin Židlický, jolta jäi väliin 15 runkosarjaottelua loukkaantumisten vuoksi. Židlický oli joukkueensa toiseksi eniten pisteitä tehnyt puolustaja myös kaudella 2006–2007.

Židlický teki vuonna 2006 Nashville Predatorsin kanssa nelivuotisen jatkosopimuksen , muttei jatkanut seurassa sopimuskauttaan loppuun, sillä hänet kaupattiin kesällä 2008 Minnesota Wildiin vaihdossa hyökkääjä Ryan Jonesiin ja toisen kierroksen varausoikeuteen NHL:n varaustilaisuudessa 2009. Hän oli Wildin eniten pisteitä tehnyt puolustaja kausina 2008–2009 ja 2009–2010. Vuonna 2010 hän teki seuran kanssa kolmivuotisen jatkosopimuksen.

Helmikuussa 2012 Židlický siirtyi pelaajakaupassa Minnesota Wildistä New Jersey Devilsiin. Toiseen suuntaan eli Devilsistä Wildiin matkasivat Nick Palmieri, Kurtis Foster sekä Stephane Veilleux. Lisäksi Devils joutui luopumaan kesän 2012 toisen kierroksen varausoikeudesta. Mikäli Devils pelaa itsensä kauden 2011–2012 konferenssifinaaleihin, saa Wild Devilsiltä varausvuoron myös kesälle 2013.

Marek Zidlicky siirtyi maaliskuussa 2015 New Jersey Devilsistä Detroit Red Wingsiin. Vaihdossa Zidlickystä Red Wings antoi yhden kolmannen kierroksen varausvuoron.

New York Islanders teki Židlickýn kanssa yksivuotisen sopimuksen syyskuussa 2015. Hän arveli tuolloin kyseisen kauden olevan uransa viimeinen. Hän ei ole ilmoittanut lopettamisesta, mutta ei ole pelannut kauden 2015–2016 jälkeen. 

### Maajoukkue

Židlický on edustanut Tšekin jääkiekkomaajoukkuetta isoista kansainvälisistä turnauksista kerran World Cupissa, vuonna 2004, viisi kertaa jääkiekon maailmanmestaruuskilpailuissa, vuosina 2005, 2007, 2008, 2009 ja 2011, ja kahdesti talviolympialaisissa, Torinossa 2006 sekä Vancouverissa 2010. Židlický on ollut voittamassa maailmanmestaruutta 2005 sekä kahta pronssia, olympiaturnauksesta 2006 ja MM-kilpailuista 2011. Hänet on nimetty jääkiekon MM-kilpailujen tähdistökentälliseen vuosina 2005 ja 2011. Židlický on edustanut maataan myös kaksissa alle 20-vuotiaiden maailmanmestaruuskilpailuissa, 1995 ja 1997.

### Valmentajana

Kaudella 2016–2017 Židlický toimi poikansa Adamin juniorijoukkueen North Jersey Avalanchen apuvalmentajana.

Kaudella 2018-2019 Židlický toimii Tšekin alle 18-vuotiaiden maajoukkueen apuvalmentajana.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1994–1995 | HC Kladno | Extraliga | 30 | 2 | 2 | 4 | 38 | 11 | 1 | 1 | 2 | 10 | JMM | 7 | 0 | 2 | 2 | 31 |
| 1995–1996 | HC Kladno | Extraliga | 37 | 4 | 5 | 9 | 74 | 7 | 1 | 1 | 2 | 8 |
| 1996–1997 | HC Kladno | Extraliga | 49 | 5 | 16 | 21 | 60 | 2 | 0 | 0 | 0 | 0 | JMM | 7 | 0 | 5 | 5 | 12 |
| 1997–1998 | HC Kladno | Extraliga | 51 | 2 | 13 | 15 | 121 | — | — | — | — | — |
| 1998–1999 | HC Kladno | Extraliga | 50 | 10 | 12 | 22 | 94 | — | — | — | — | — |
| 1999–2000 | HIFK | SML | 47 | 4 | 16 | 20 | 66 | 9 | 3 | 2 | 5 | 24 |
| 2000–2001 | HIFK | SML | 51 | 12 | 25 | 37 | 146 | 5 | 0 | 1 | 1 | 6 |
| 2001–2002 | HIFK | SML | 56 | 11 | 29 | 40 | 107 | — | — | — | — | — |
| 2002–2003 | HIFK | SML | 54 | 10 | 37 | 47 | 79 | 4 | 0 | 0 | 0 | 4 |
| 2003–2004 | Nashville Predators | NHL | 82 | 14 | 39 | 53 | 82 | 1 | 0 | 0 | 0 | 0 |
| 2004–2005 | HIFK | SML | 49 | 11 | 20 | 31 | 91 | 5 | 0 | 3 | 3 | 14 | MC | 5 | 3 | 1 | 4 | 2 |
|  |  |  |  |  |  |  |  |  |  |  |  |  | MM | 9 | 1 | 3 | 4 | 18 |
| 2005–2006 | Nashville Predators | NHL | 67 | 12 | 37 | 49 | 82 | 2 | 0 | 1 | 1 | 2 | OK | 7 | 4 | 1 | 5 | 16 |
| 2006–2007 | Nashville Predators | NHL | 79 | 4 | 26 | 30 | 72 | 5 | 0 | 2 | 2 | 4 | MM | 7 | 1 | 5 | 6 | 6 |
| 2007–2008 | Nashville Predators | NHL | 79 | 5 | 38 | 43 | 63 | 6 | 0 | 3 | 3 | 8 | MM | 7 | 1 | 4 | 5 | 6 |
| 2008–2009 | Minnesota Wild | NHL | 76 | 12 | 30 | 42 | 76 | — | — | — | — | — | MM | 7 | 0 | 1 | 1 | 6 |
| 2009–2010 | Minnesota Wild | NHL | 78 | 6 | 37 | 43 | 67 | — | — | — | — | — | OK | 5 | 0 | 5 | 5 | 2 |
| 2010–2011 | Minnesota Wild | NHL | 46 | 7 | 17 | 24 | 30 | — | — | — | — | — |
| 2011–2012 | Minnesota Wild | NHL | 41 | 0 | 14 | 14 | 24 | — | — | — | — | — |
|  | New Jersey Devils | NHL | 22 | 2 | 6 | 8 | 10 | 24 | 1 | 8 | 9 | 22 |
| 2012–2013 | HC Kladno | Extraliga | 25 | 3 | 22 | 25 | 28 | — | — | — | — | — |
|  | New Jersey Devils | NHL | 48 | 4 | 15 | 19 | 38 | — | — | — | — | — |
| 2013–2014 | New Jersey Devils | NHL | 81 | 12 | 30 | 42 | 60 | — | — | — | — | — | OK | 5 | 2 | 2 | 4 | 8 |
| 2014–2015 | New Jersey Devils | NHL | 63 | 4 | 19 | 23 | 42 | — | — | — | — | — |
|  | Detroit Red Wings | NHL | 21 | 3 | 8 | 11 | 14 | 6 | 0 | 0 | 0 | 4 |
| 2015–2016 | New York Islanders | NHL | 53 | 4 | 12 | 16 | 20 | 5 | 0 | 1 | 1 | 4 |
| NHL yhteensä | 836 | 89 | 328 | 417 | 680 | 49 | 1 | 15 | 16 | 44 |

Lähteet
-------

* Marek Židlický The Internet Hockey Databasessa (englanniksi)
* Marek Židlický Legends of Hockey -sivustolla (englanniksi)

### Viitteet

1. 1 2 3  Marek Zidlicky #3 - D *TSN.ca*. Viitattu 25.2.2012. (englanniksi)
2. ↑  Tshekin esittely *MTV3.fi*.  2011. Viitattu 26.5.2011.
3. ↑  Zidlicky taitaa ison joukon suomalaisia kirosanoja *HS.fi*.  3.5.2011. Viitattu 26.5.2011. [vanhentunut linkki]
4. 1 2 3 4 5  Marek Židlický Legends of Hockey -sivustolla (englanniksi)
5. ↑  Marek Židlický Jatkoaika.comissa (Internet Archive) Viitattu 26.5.2011.
6. ↑  Seikola vai Mäenpää? *SM-liiga.fi*.  3.2.2009. Viitattu 26.5.2011.
7. 1 2  Tshekin NHL-stara ylistää Suomea - "Olin erittäin onnellinen" *Uusi Suomi*.  28.4.2009. Viitattu 26.5.2011.
8. ↑  SM-liigan puolustajien pistepörssi runkosarjakaudella 2001–2002 *SM-liiga.fi*. Viitattu 26.5.2011. [vanhentunut linkki]
9. ↑  HIFK:n sisäinen pistepörssi runkosarjakaudella 2001–2002 *SM-liiga.fi*. Viitattu 26.5.2011.
10. ↑  HIFK:n sisäinen pistepörssi runkosarjakaudella 2002–2003 *SM-liiga.fi*. Viitattu 26.5.2011. [vanhentunut linkki]
11. ↑  Marek Zidlicky palaa HIFK:hon *Ilta-Sanomat*.  17.9.2004. Viitattu 26.5.2011. [vanhentunut linkki]
12. ↑  HIFK:n sisäinen pistepörssi runkosarjakaudella 2004–2005 *SM-liiga.fi*. Viitattu 26.5.2011. [vanhentunut linkki]
13. ↑  Marek Zidlicky siirtyy Nashvilleen *Jatkoaika.com*.  7.7.2003. Viitattu 26.5.2011.
14. 1 2 3 4  Marek Zidlicky – Bio *wild.nhl.com*. Viitattu 26.5.2011. (englanniksi)
15. ↑  2003–04 Nashville Predators [NHL] *hockeydb.com.* Viitattu 26.5.2011. (englanniksi)
16. ↑  NHL:n puolustajien pistepörssi runkosarjakaudella 2003–2004 *NHL.com*. Viitattu 26.5.2011. (englanniksi)
17. ↑  Cotsonika, Nicholas J.: Nashville Predators: Southern hockey’s hot spot *Yahoo! Sports*.  3.5.2011. Viitattu 26.5.2011. (englanniksi)
18. ↑  2005–06 Nashville Predators [NHL] *hockeydb.com.* Viitattu 26.5.2011. (englanniksi)
19. ↑  2008–09 Minnesota Wild [NHL] *hockeydb.com.* Viitattu 26.5.2011. (englanniksi)
20. ↑  2009–10 Minnesota Wild [NHL] *hockeydb.com.* Viitattu 26.5.2011. (englanniksi)
21. ↑  Chere, Rich: Devils get Marek Zidlicky from Minnesota Wild for Nick Palmieri, Kurtis Foster, Stephane Veilleux *NJ.com*.  24.2.2012. Viitattu 25.2.2012. (englanniksi)
22. ↑  Devils maksoi Minnesotalle ison hinnan puolustajasta *MTV3.fi*.  25.2.2012. Viitattu 25.2.2012. (suomeksi)
23. ↑  Marek Zidlicky jahtaamaan Stanley Cupia Detroitiin jatkoaika.com. Viitattu 3.3.2015.
24. ↑  Islanders sign defenceman Marek Zidlicky to 1-year contract *NHL.com*. Viitattu 4.7.2017. (englanniksi)
25. ↑  Islanders' Marek Zidlicky: This season is my 'last chance' *theScore.com*. Viitattu 4.7.2017.
26. ↑  Kunnas, Kasperi: Sankareita ja antisankareita *Jatkoaika.com*.  15.5.2011. Viitattu 26.5.2011.
27. ↑  MM-kisat: Immonen tähdistökentälliseen, Fasth paras kaikkien mielestä *Jatkoaika.com*.  15.5.2011. Viitattu 26.5.2011.
28. ↑  Atlantic Youth Hockey League - Team Information - North Jersey Avalanche *www.atlantichockey.org*.  Arkistoitu 9.2.2017. Viitattu 4.7.2017.
29. ↑  U18 (2018/2019) | Český hokej *www.ceskyhokej.org*. Viitattu 15.12.2018.

Aiheesta muualla
----------------

* Kuvia tai muita tiedostoja aiheesta **Marek Židlický** Wikimedia Commonsissa

* Marek Židlický Eurohockey-sivustolla (englanniksi)